Diari Oficial de la Generalitat Valenciana


Sumari del DOGV 515, del 29-01-1987 (1987/808009)

ORDRE de 30 de desembre de 1986, de la Conselleria de Cultura, Educació i Ciència, per la qual s'aproven les bases i es convoca la concessió d'ajudes a la producció editorial en valencià per a 1987.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   515

Data del DOGV
:   29-01-1987

Secció del DOGV
:   ALTRES DISPOSICIONS

Número del document
:   1987/808009


Data del document
:   30-12-1986

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 30 de desembre de 1986, de la Conselleria de Cultura, Educació i Ciència, per la qual s'aproven les bases i es convoca la concessió d'ajudes a la producció editorial en valencià per a 1987.  
Per tal de fomentar les peculiaritats del poble valencià, procurar la recuperació pròpia, d'acord amb els articles 2n i 7é.4 de la Llei Orgànica 5/1982, d?1 de juliol, per la qual s'aprova l'Estatut d'Autonomia de la Comunitat Valenciana, i els articles 1r, 2.a), b) i c), 25.4, 30 y 33 de la Llei d'Us i Ensenyament del Valencià, que garanteixen el suport de la Generalitat Valenciana a l'edició, desplegament i promoció del llibre valencià,   
En ús de les atribucions que'm confereix l'article 35 de la Llei de la Generalitat Valenciana 5/83, de 30 de desembre, de Govern Valencià,   
ORDENE:   
Article únic   
Es convoca la concessió d'ajudes a la producció editorial en valencià per a l'any 1987 i s'aproven les bases per les quals es regirà, que s'inclouen com a annex d'aquesta Ordre.   
València, 30 de desembre de 1986.   
El Conseller de Cultura, Educació i Ciència,  
CEBRIA CISCAR I CASABAN  
BASES PER A LA CONCESSIO D'AJUDES A LA PRODUCCIO EDITORIAL EN VALENCIA PER A 1987  
1. Requisits per a la concessió d'ajudes:   
1.1) Seran objecte d'ajuda tots aquells llibres produïts en valencià per empreses editorials comercials amb seu social a la Comunitat Valenciana, que siguen comercialitzats a través de llibreries, tinguen el preu de venda al públic no superior a cinc mil pessetes i se'ls haja atorgat el número de dipòsit legal a partir del dia 1 de gener de 1987.   
1.2) Les obres que aspiren a l'ajuda hauran de ser primeres edicions o bé reedició de títols d'una edició anterior, feta per la mateixa editorial o per altres, que data de 25 o més anys. També hauran de comptar amb un tiratge mínim de mil exemplars i un mínim de 50 pàgines/exemplar, tret dels llibres infantils.   
1.3) L'esmentada ajuda es materialitzarà en la compra d'exemplars per la Conselleria de Cultura, Educació i Ciència.   
2. Supòsits exclosos:   
a) Els llibres de text de pre-escolar. EGB, BUP, COU i FP, així com els llibres d'exercicis i pràctiques i les corresponents claus d'exercicis i llibres del mestre.   
b) Les obres editades en fascicles.   
c) Els llibres conceptuats com de bibliòfils.   
d) Els llibres publicats per associacions, fundacions i d'altres institucions públiques o privades, encara que figuren inscrites en el Registre d'Empreses Editorials.   
Igualment els llibres editats pels propis autors i els no vendibles.   
e) Les obres que, editades per clubs de llibres i empreses similars, només són assequibles als respectius socis o adherits i els editats expressament per a la venda a terminis.   
f) Els àlbums, retallables, llibres de pintar i d'acolorir, quaderns de cal·ligrafia i exercicis i, en general, tots aquells en què s?haja de treballar.   
g) Els llibres de partitures musicals.   
h) Aquelles obres plurilingües en les quals el text base no siga el valencià.   
3. Sol·licituds:   
a) El termini de presentació de sol·licituds començarà a partir de l?1 de gener de 1987 i terminarà el 30 de desembre següent. S'admetran només aquelles el número d'ISBN de les quals corresponga a desembre de 1986.   
b) Podran presentar sol·licituds les empreses editorials legalment constituïdes, que caldrà formalitzar segons el model que facilitarà la Conselleria de Cultura, Educació i Ciència, tot adjuntant-hi la documentació que especificarà aquest model. També s'hi hauran d'indicar les subvencions que s'hauran sol·licitat en altres institucions i organismes.   
c) Les sol·licituds s'hauran de presentar als Serveis Territorials de la Conselleria de Cultura, Educacié i Ciència, i es podran trametre per qualsevol dels procediments establerts a l'article 66 de la Llei de Procediment Administratiu.   
d) Si la sol·licitud no reunia les dades exigides o hi faltava documentació complementària, es requerirà a l'interessat perquè en el termini de 10 dies esmene els defectes amb apercebement de l?arxiu de la seua sol·licitud en cas contrari.   
e) Els Serveis Territorials de Cultura informaran les sol·licituds d'ajuda, trametent-les al Servei del Llibre, Arxius i Biblioteques de la Direcció General de Cultura, el qual amb instrucció del corresponent expedient, elevarà les propostes degudament informades al Director General de Cultura.   
4. Resolució de les sol·licituds d'ajuda:   
Examinades les obres pel Servei del Llibre, Arxius i Biblioteques, amb l'informe del Gabinet d'Us i Ensenyament del Valencià, el Director General de Cultura resoldrà la compra dels exemplars corresponents, si aquests reuneixen les condicions exigides per aquestes bases; tot això, dins les previsions pressupostàries consignades en aquest efecte. La resolució adoptada pel Director General serà notificada a l'editor.   
La resolució del Director General contindrà la petició d'exemplars de les obres seleccionades, el nombre dels quals seran de dos-cents exemplars per a aquelles obres amb preu de venda al públic inferior a dues-mil pessetes i de cent exemplars per a aquelles obres amb preu de venda al públic comprés entre 2.000 i 5.000 pessetes.   
5. Obligacions dels beneficiaris  
El editors que siguen beneficiaris de les ajudes a la producció editorial en valencià, estaran obligats a:   
a) Subministrar els exemplars sol·licitats per la Conselleria de Cultura, Educació i Ciència en el tremin de trenta dies a partir de la recepció de la sol·licitud.   
b) Facilitar els exemplars que li han estat sol·licitats als centres de recepció que especificarà la petició.   
c) Presentar al Servei del Llibre, Arxius i Biblioteques la factura per triplicat, juntament amb els comprovants d'haver realitzat l'enviament dels llibres.